b'\n_START_ARTICLE_\nLambic\n_START_PARAGRAPH_\nLambic (arba savaimin\xc4\x97s fermentacijos alus) \xe2\x80\x93 tai alus, gaminamas naudojant nat\xc5\xabralias gamtoje esan\xc4\x8dias mieles (nenaudojant dirbtinai u\xc5\xbeaugint\xc5\xb3 mieli\xc5\xb3 r\xc5\xab\xc5\xa1i\xc5\xb3). Lambic yra vienas i\xc5\xa1 trij\xc5\xb3 pasaulyje egzistuojan\xc4\x8di\xc5\xb3 alaus tip\xc5\xb3. \xc5\xa0io tipo alus gaminamas tik Pajotenlando regione (Belgijos Flamand\xc5\xb3 Brabanto provincijos vakarin\xc4\x97 dalis, \xc4\xaf vakarus nuo Briuselio)._NEWLINE_Skirtingai nei ale ir lager tip\xc5\xb3 al\xc5\xabs, kurie fermentuojami kruop\xc5\xa1\xc4\x8diai atrinktomis ir u\xc5\xbeaugintomis mieli\xc5\xb3 r\xc5\xab\xc5\xa1imis, lambic tipo alui leid\xc5\xbeiama u\xc5\xbesikr\xc4\x97sti nat\xc5\xabraliai gamtoje (Sen\xc4\x97s up\xc4\x97s sl\xc4\x97nyje Belgijoje) gyvenan\xc4\x8diomis laukin\xc4\x97mis miel\xc4\x97mis ir kitais mikroorganizmais. Lambic alus yra ne\xc4\xafprasto r\xc5\xabg\xc5\xa1taus skonio, pana\xc5\xa1aus \xc4\xaf saus\xc4\x85 vyn\xc4\x85 ar sidr\xc4\x85.\n_START_SECTION_\nIstorija\n_START_PARAGRAPH_\n\xc5\xbdodis lambic yra pranc\xc5\xabzi\xc5\xa1kas, ta\xc4\x8diau jis tikriausiai kilo i\xc5\xa1 supranc\xc5\xabzinto Lembeko (Lembeek) miestelio (\xc4\xaf vakarus nuo Briuselio) pavadinimo. Lambic alaus istorija apima ~500 met\xc5\xb3. Tuo metu regiono valstie\xc4\x8diams reik\xc4\x97jo silpno ir tro\xc5\xa1kul\xc4\xaf mal\xc5\xa1inan\xc4\x8dio alkoholinio g\xc4\x97rimo, kur\xc4\xaf b\xc5\xabt\xc5\xb3 galima pigiai gaminti pa\xc4\x8diame \xc5\xabkyje. Ilgainiui i\xc5\xa1sivyst\xc4\x97 skirtingos lambic alaus r\xc5\xab\xc5\xa1ys.\n_START_SECTION_\nGamyba\n_START_PARAGRAPH_\nLambic al\xc5\xabs gaminami i\xc5\xa1 ~70\xc2\xa0% mie\xc5\xbei\xc5\xb3 salyklo ir 30\xc2\xa0% nedaigin\xc4\x8di\xc5\xb3 kvie\xc4\x8di\xc5\xb3. At\xc5\xa1aldyta misa paliekama atidengta, kad jai u\xc5\xbesikr\xc4\x97tus laukin\xc4\x97mis miel\xc4\x97mis ir kitais mikroorganizmais savaime prasid\xc4\x97t\xc5\xb3 fermentacija. Anks\xc4\x8diau matyta, kad mikroorganizmus atne\xc5\xa1a v\xc4\x97jas, \xc5\xa1iuo metu suprasta, kad miel\xc4\x97s ir bakterijos daugiausia gyvena pa\xc4\x8diose daryklos patalpose bei mediniuose fermentavimo induose. I\xc5\xa1skiriamos bent 86 mikroorganizm\xc5\xb3, dalyvaujan\xc4\x8di\xc5\xb3 lambic alaus fermentacijoje, r\xc5\xab\xc5\xa1ys, i\xc5\xa1 j\xc5\xb3 svarbiausios miel\xc4\x97s yra Brettanomyces bruxellensis ir Brettanomyces lambicus. \xc5\xa0is procesas paprastai gali vykti tik tarp spalio ir gegu\xc5\xbe\xc4\x97s (nes vasaros m\xc4\x97nesiais per daug kit\xc5\xb3, nepageidaujam\xc5\xb3 mikroorganizm\xc5\xb3, nuo kuri\xc5\xb3 alus prar\xc5\xabgsta)._NEWLINE_\xc4\xae lambic al\xc5\xb3 dedama labai daug apyni\xc5\xb3 (apyniai stabdo nepageidaujam\xc5\xb3 mikroorganizm\xc5\xb3 dauginim\xc4\x85si). Kad d\xc4\x97l mil\xc5\xbeini\xc5\xa1ko apyni\xc5\xb3 kiekio alus neb\xc5\xabt\xc5\xb3 kartus, naudojami d\xc5\xbeiovinti apyniai._NEWLINE_Prasid\xc4\x97jus fermentacijai, alus perpilamas \xc4\xaf seno \xc4\x85\xc5\xbeuolo arba ka\xc5\xa1tono statin\xc4\x97s i\xc5\xa1 Portugalijos Porto arba Ispanijos Chereso region\xc5\xb3 (kartais naudojamos ir naudotos vyno statin\xc4\x97s). Alus paliekamas br\xc4\x99sti vienerius arba dvejus metus (kartais trejus). Statin\xc4\x97s u\xc5\xbedaromos nesandariai, nuo oksidacijos al\xc5\xb3 saugo mieli\xc5\xb3 sluoksnis._NEWLINE_Subrandinti lambic al\xc5\xabs paprastai mai\xc5\xa1omi tarpusavyje, taip i\xc5\xa1gaunant norim\xc4\x85 skon\xc4\xaf. Daugelis r\xc5\xab\xc5\xa1i\xc5\xb3 papildomai pasaldinamos (nes yra labai r\xc5\xabg\xc5\xa1\xc4\x8dios).'